MILLปั้นเหล็กชั้นดีซื้อ‘TSSI’อนาคตหรู
บิ๊กมิลล์คอน มั่นใจซื้อ TSSI หนุนเตาหลอมโครงการกรีนมิลล์ ลดต้นทุนวัตถุดิบเท่าตัว ดันอีบิดา ดีขึ้น
25 ต.ค. 2554

บิ๊กมิลล์คอน มั่นใจซื้อ TSSI หนุนเตาหลอมโครงการกรีนมิลล์ ลดต้นทุนวัตถุดิบเท่าตัว ดันอีบิดา ดีขึ้น
นายสิทธิชัย ลีสวัสดิ์ตระกูล ประธานกรรมการบริหาร บริษัท มิลล์คอนสตีล อินดัสทรีส์ (MILL) เปิดเผยว่า การซื้อทรัพย์สินของบริษัท อุตสาหกรรมเหล็กกล้าไทย (TSSI) มูลค่า 3,065 ล้านบาท เพื่อต่อยอดธุรกิจ โดยกรีนมิลล์จะมีเหล็กส่วนเกิน 1 แสนตัน ที่สามารถนำมาผลิตเป็นเหล็กเส้นลวดเกรดพิเศษ ซึ่งเตาหลอมกรีนมิลล์ จะเริ่มผลิตได้ประมาณเดือน พ.ย. เป็นต้นไป 
นายสิทธิชัย กล่าวว่า การซื้อ TSSI มีความสำเร็จสูง และหากผู้ถือหุ้นอนุมัติ คาดว่าไม่เกิน 3 เดือนจากนี้ เริ่มผลิตเหล็กลวดได้คุณภาพ ลดการนำเข้า ซึ่งปีก่อนนำเข้า 8 แสนตัน ในราคาสูงกว่าเหล็กธรรมดา กว่า 10 บาท ตั้งเป้าจุดคุ้มทุนจากการซื้อ TSSI 67 ปี 
สำหรับโครงการกรีนมิลล์ช่วยลดการนำเข้าเหล็กแท่งยาว (บิลเล็ต) ซึ่งเป็นวัตถุดิบในการผลิตเหล็กของมิลล์คอน ปัจจุบันบิลเล็ตที่นำเข้ามามีต้นทุน 650-700 เหรียญสหรัฐ/ตัน ขณะที่เศษเหล็กมีต้นทุน 400450 เหรียญสหรัฐ 
นายสิทธิชัย กล่าวว่า เตาหลอมกรีนมิลล์ ซึ่งใช้เศษเหล็กหลอมทดแทนบิลเล็ต จะช่วยลดต้นทุนวัตถุดิบได้เท่าตัว จึงเชื่อว่ากำไรขั้นต้นปีหน้าจะเพิ่มขึ้นมาก หรือทำให้อีบีดา (กำไรก่อนหักดอกเบี้ย ภาษี และค่าเสื่อม) รวมเป็น 2,000 ล้านบาท ตั้งเป้ารายได้รวม 2 หมื่นล้านบาท 
“แม้ว่าจะแบกหนี้เพิ่ม อัตราส่วนหนี้สินต่อทุน 1.5 เท่า แต่เดือน ธ.ค. กรีนมิลล์เริ่มผลิต ปั๊มเงินทันที ธุรกิจเดิมก็สร้างกำไรได้ การตั้งใจทุ่มเทจะทำให้หุ้นเหล็กหนักๆ เป็นหุ้นเหล็กเซ็กซี่ได้” นายสิทธิชัย กล่าวทิ้งท้าย